Peterjasie Patriot #103
intekenare! Hier is ons weer aan die begin van 'n nuwe jaar! Ek wonder wat die jaar vir ons gaan inhou, meer goeie nuus as slegte nuus, vertrou ek ek. Ek hoop ook vir veel minder misdaad sodat ons weer vir 'n slag veilig kan voel, maar ek dink dis teveel om te verwag. Kom ons bly maar net positief en hoop vir die beste. Ons praat weer aan die einde van 2007......
Afrikaanse webwerf geskei van die Engelse een en dit is nou onder sy eie domeinnaam
http://peterjasie.co.za .Hy lyk ook nou effens anders met bladsye wat vinniger laai, so ek hoop julle hou daarvan, gaan kyk gerus daar rond.
Valentynsdag is net om die draai, is jy dalk op soek na romantiese idees om die dag iets besonders te maak vir daardie spesiale persoon in jou lewe? Dan het ek net die ding vir jou, regs klik hier en laai die eBoek 101Romantic Ideas vir jou af. 'n Klein pasellatjie van my af! (Jammer die boek is Engels!)
Weereens het ek lekkerlees Afrikaanse artikels deur onder andere Estelle de Bruyn en Annelie Botes, ek is seker julle sal dit geniet!
Dis gewoonlik 'n gesukkel om geskenke te koop, ek het 'n paar idees wat jy dalk in sal belangstel, klik gerus hier om te gaan kyk. Daar is bv. 'n CD met 50 resepteboeke op (Engels)
Boeredans Kamp 12 –14 Januarie2007 Voortrekker Monument Pretoria R130 per persoon. Is jy in Graad 5, 6, 7 of 8?? Kom beleef en geniet die Afrikaner kultuur. Kom dans saam!!!! Kom geniet ‘n naweek vol pret en plesier! Inskrywingsvorms en verdere inligting: Hannetjie du Toit(admin) 084 652 80618061
Syfer Sonde ’n KOP vir syfers het ek nou eenmaal nie. Eerder ’n kop vir letters, maar dié raak ook maar deurmekaar. Ek vermoed die syfersonde het daar iewers in standerd 7 begin met ’n kop vol muisneste en ’n besonder mislike wiskunde meneer. Op die een of ander manier het my brein se meganisme wat met syfers en somme te doen het, gefuse, onklaar geraak en net loop staan.
Desondanks het my pa voet by stuk gehou: "My kind, ’n mens kom nêrens in die wêreld sonder wiskunde nie, so wiskunde sal jy tot matriek vat." Met die spreekwoordelike broekskeur het ek dit net-net gemaak, na die matriek wiskunde meneer my byna in trane gesmeek het om nie voort te gaan met Wiskunde op hoërgraad nie, maar eerder standaardgraad te probeer. Dit ná ek met moeite ’n gemiddeld van tussen 17 en 22 persent behaal het in die eerste twee termyne van Graad 12. As dit ook nie vir ’n administratiewe fout op die eindeksamen se Algebra vraestel was nie, sou ek ook nie die E-simbool vir standaardgraad wiskunde op my matrieksertifikaat gehad het nie. Soos die matriek wiskunde onnie verlig gesug het: Met die genade van Bo en die wind van agter.
Met verjaarsdae, telefoonnommers en enige iets wat syfers bevat het ek moeilikheid. As ek dit nie neerskryf en voor my sien nie, kan ek dit nie onthou nie. G’n wonder dat ek nou die dag in ’n storie heel onskuldig en onbedoel ’n reuse blaps gemaak het en sommer die hele Nederlandse diplomatieke teenwoordigheid wêreldwyd verklein het tot ’n skrale 36 missies nie. Die vriendelike Nederlandse ambassdeur, mnr. Huub Hendrix, bel nou die dag en verduidelik dat Nederland inderdaad meer as ’n 100 diplomatieke missies wêreldwyd het, en dat dit net die ontwikkelingshulp is wat van die 60 lande wat dit in die verlede ontvang het, dit afgeneem het na 37 lande. Ek het ook met die vlytige tik van my vingers op die sleutelbord van my rekenaar vertel dat daar 300 000 Nederlandse paspoorthouers in die kleine Knysna is, terwyl daar inderdaad net 300 is. Wat kan ek sê? Jammer. Nulle en drie's en kwadrate en plustekens maak my deurmekaar, krap my maag om en gee my hoofbrekings.
Ek bewonder mense wat flink en skerp met syferkunde is, wat na ’n tabel syfers kan kyk en met die eerste oogopslag sê of die finansiële state van ’n maatskappy goed of sleg lyk. Mense wat uit hul kop kan optel hoeveel ’n restaurant rekening is en bereken hoe om die bedrag tussen die groep te verdeel en boonop kan sien dat die kelner ’n fout gemaak het deur vir die een Coke N$4.99 en vir die ander N$7.95 te vra. Ek wil my vreeslik graag glad nie steur aan my syfer disleksie nie en uitmaak asof ’n sakrekenaar ’n goeie substituut vir ’n regterbrein is. Maar dit is nie so maklik nie.
’n Miljard en ’n biljoen en ’n galjoen en ’n gallon het hoeka amper dieselfde betekenis vir my.
G’n wonder dan dat ek die Nederlanders so gepooitjie het met sy statsistiese omvermoë nie of dat my begroting nooit wil klop nie. Lees
Die hoofdoel van hierdie brief is om soveel Afrikaans as moontlik op die internet te kry, die volgende van Alwyn Nel wat in Aussie woonagtig is:
Perth – mooiste, mooiste Perth. Jy stap jou vinnige pas oudergewoonte en kyk die rustige mense wat hier voor jou drentel verwyted aan. Die linker arm pomp op en af, gesig toe en terug, want dis tyd wat saakmaak. Jy storm deur Haystreet Mall sonder om links of regs te kyk, gretig om die minute te verdrink in die 'hustle en bustle' van die stad. Afrika man met 'n missie.
Maar net soos jy amper op die drumpel tree van Barrack street slaan Big Ben in London Court se hekke sy twaalf massiewe slae - ding dong ....en jy kan nie help om saam met die skare in die wandellaan op te kyk nie. En dis asof iets vir jou sê: vertoef 'n wyle. En dis wanneer jy die nar op sy stelte sien met 'n silwer kostuum en massiewe engel vlerke wat die verbygangers vermaak. En die musikant met sy saxofoon, en die kêrel met die kortbroek en lang hare wat sy vingers laat dartel oor die snare van sy boks kitaar. Jy sien die ou man wat die juke box opwen en die marionet op sy toutjies laat dans langs die ou tannie wat met haar ratelende blikkie geld insamel vir die blindes. Jy sien hoe Hungry Jacks en Macdonalds se drumpels deurgetrap word vir 'n vinnige ete wat sommer daar op die sypaadjie verorber word. Die sambrele verdring mekaar om die 30 UV faktor van die vel af weg te hou. Die geur van vars gebroude koffie in die kroegies sypel lui-lui by jou verby in die wandellaan af, verby die kêrel wat naarstiglik 'n paar jeans luidkeels halfprys adverteer op 'n PA system wat beter dae geken het. En jy wonder wat die haas is. Stop. Neem twee tree terug, haal die horlosie van jou arm af. Verkyk jou aan die Sjinese toeris wat 'n duisend foto's per minuut neem, en steeds nog tyd het om in 'n babelse gebrabbel die vrou en kinders strategies te plaas voor die winkelpop met die stoute klere aan in Barbarellas se venster. Dan skielik voel jy die rustigheid van Perth. Jy kyk om jou heen en jy wonder of die mense ooit gaan klaarkry waarmee hulle besig is. Want tyd bestaan nie hier nie... 'tomorrow is another day. .'
Die stad koester teen die oewers van die Swan Rivier en skuil in die omhelsing van Kings Park, ‘n lower groen park teen ‘n heuweltjie aan die westekant van die stad. As jy teen laat aand jou weg vind na Kings Park toe en rustig gaan sit op een van die bankies, kan jy jouself regmaak vir een van die mees asemrowendste panoramas wat hom ooit voor jou oog kon afspeel. Die majestieuse Swan wat skielik die stad sien en dan sy bors uitstoot om te pronk – die dun lopie wat in die hartland van Westelike Australië begin, strek skielik sy oewers twee kilometers van mekaar af wat jou aan ‘n meer herinder, eerder as ‘n rivier. Terwyl die son op die westerkim huiwer maak Perth hom gereed vir die skouspel. Hier en daar flikker ‘n liggie aan en dan nog een en dan nog een, totdat die son maar bes gee en gaan rus. Die kraaie bêre hul treurig kerm-skree geluide, en die Fremantle dokter waai die twee-en- veertig-grade van jou gesig af weg. En siedaar… ‘n pragtige stad omhang met pêrel liggies verrys uit die donker. Die karre se ligte op River Side Drive wissel mekaar af in ‘n kleurspel van wit en rooi strepe, en geleidelik buig hulle ook die knieg voor die grote stad en die stilte daal neer. En daar sit jy… in totale verwondering. Die ferries drentel lui-lui van oewer tot oewer, hul liggies oordadig geprojekteer op die water wat dit skommel en rondgooi. En dis moeilik om te glo dat jy werklik daar is, en dat dit nie als net ‘n feeverhaal is nie. En êrens in Northbridge skud die naguile in die disko’s en kroeë hul vere reg , vasbeslote om te keer dat die hartklop van Perth nie gaan staan nie… Geloftedag
Ek het op 16 Desember verlede jaar die Geloftedagdiens by die Voortrekkermonument bygewoon. Ek was beindruk met die aantal mense wat teenwoordig was asook die aantal jongmense wat daar was. Die wolke het egter net voor 12 uur voor die son ingeskuif, maar ek kon darem 'n foto neem net voor die son verdwyn het toe die sonstraal alreeds op die trappie was.
Klik hier om die foto te sien of regs klik om dit af te laai. Ons het ons voorgeneem om volgende jaar op Geloftedag die verrigtinge by die Bloedriviermonument by te woon.
Hier is die gelofte soos dit op die program verskyn het:
en ons vyand in ons hand sal gee
ons die dag en datum elke jaar as 'n
dankdag soos 'n sabbat sal deurbring
waar dit Hom behaag
nagadagtenis ook vir die opkomende geslagte
Dalk moet ek hierdie op die kerk se webblad plaas, wonder watse reaksie ek sal kry.....
Lag in die kerk
In die laaste weke was ek alte verdrietlikheid. Die gryse sê altyd ek moet ophou om so omkyk-omkyk te leef. “Netnou pik die swart kraai jou oë uit. Of jy verander in ‘n soutpilaar.” Is waar. Telkemale dat hy my al uit die leeukuil opgehys het, of my deur die Rooikappie-bos gelei het met sy piccolo. Anderaand gesels ons oor kontinente heen oor die foon. Só vertel hy van die toutrekkery in die koerante oor aanddienste. En net daar kom ‘n storie-visioen. Maar omdat dit hom styf teen die vel raak, pleit ek sy konsent af om te skryf oor ‘n stoute aanddiens, toentertyd op Bedford. “Myta, jy skryf dit nié. Ek sweer, ek slaan jou kop gelyk met jou nek af.”
‘n Vrou is nou maar eenmaal ‘n gebore jakkals, want toe offer ek hom 500 pond vir gebruiksreg. Dis R5500. Hy swyg. En sy swye is so goed soos kontrak maak. Jare terug is ons gereeld aanddiens toe op Bedford. Laat ek eerlik wees: Van alles rondom kerk toe gaan, is lag in die kerk seker die lekkerste. Ek weet dis nie ‘n lagplek nie, maar daar is ‘n lag wat mens nêrens anders as in die kerk kan lag nie. ‘n Gesukkelte in preektyd was die rooklus. Kwartpad kriewel ons. Kollektetyd bewe ons. As die pater sy arms ophou vir die seën, is ons gesangeboeke gestapel en skiet ons deur toe. Toe besluit ons om einde te kry met die gekriewel. Die plan is om ‘n driekwartuur vroeg in die kerkjaart op te daag en onder die jakarandas in die kar te sit en kettingrook. So gesê, so gedoen. En dit werk uitstekend. Terwyl ons een skemer in die kar sit en stook, lig ek my rok op. “Voel hier …” Dit was die begin van ‘n katastrofe. Want ek was pantieloos. En die ou gryse was in sy maanhaartyd toe sy enemel nog vir ‘n grap afgespring het. (Askies, my broer daar van Oudtshoorn.) ‘n Vrou is wragtig ‘n jakkals. Hoekom ek nou juis kerktyd moes kies om my listigheid te beoefen, is maklik te verklaar. Tydens ‘n kerkdiens is ek oorveilig. Ek kan rok oplig soos ek wil, want my ou gryse móét hom intoom. Nie vyf minute nie, toe sê hy ons moet huis toe gaan. Nee, sê ek, ons gaan kerk toe. Nog vyf minute later vra hy of ons nie asseblief kan huis toe gaan nie. Nee, sê ek, en skuif my rok oor my skene om hom tot bedaring te kry vir die inloopslag. Daar’s minnerig mense in die aanddiens. Die gryse stuur my by die agterbank in, en soos die sonde dit wil hê, kom sit daar niemand anders in die bank nie. Skaars het die predikant ingekom en die eerste voorsanglied opgegee, of ek skuif my rok op. Watter man sal nou onaangeraak bly? En ek verlustig my in my magsposisie teenoor ‘n weerlose man. Dán kruis en ontkruis die ou gryse sy bene; vou sy hande oor sy skoot; probeer sy baadjiepante oormekaar slaan. As hy effe wegskuif, skuif ek nader. As hy my rok afskuif, skuif ek hom weer op. Halfpad deur die preek verloor die predikant sy draad en begin stotter. Moes seker ‘n doring in sy vlees gewees het om die twee oorbesige mense in die agterbank te aanskou. Dis toe dat die gryse besluit: Tot hiertoe. Onheilig is onheilig, klaar. Hy stamp my in die ribbes met die elmboog, en sis iets van ‘n stoornis en stilsit. Toe druk hy sy palms op die bank en skuif met mening weg. In die momentum van wegskuif, toe hy sy regterboud oplig om met die linkerboud oor die verniste bank te gly, glip daar ‘n donderende wind uit. Dit skeer oor die houtbank en galm deur die kerk. Die predikant verstil en elke siel in die kerk kyk om. Synde agterbanksitters, is daar vir ons nêrens om heen om te kyk nie. En ek begin lag, onbedaarlik. Sodat ek nie asem kry nie, en ‘n agteruit hyggeluid maak. Toe gryp die ou gryse die boekgoeters en storm uit; ek hygend-laggend agterna. “Vroumens,” sê hy toe ons by die kar kom, “dis die héél laaste maal dat jy sonder ‘n pantie kerk toe kom. Hóór jy my?” My ou grys manmaat na wie ek só hunker hier in England; saam met wie ek soveel soetsuur herinneringe geoes het. Ek stuur sy 500 pond hierdie week. Hopende dat my kop nie gelyk met my nek afgeslaan sal word nie.
Met elke uitgawe fokus ek op 'n Afrikaanse webwerf.Ek hoop ons lag almal meer in 2007! Gaan kyk gerus na
Van julle sal nog onthou van die lekkerlees artikels wat Minette Brink vir my aangestuur het. Wel, sy het al die artikels in een eBoek saamgevat, meer as 70 van hulle. Hierdie is Afrikaans op sy beste en lekkerste en die eBoek maak ook die ideale geskenk. Die hele versameling artikels verkoop vir net R40,
klik hier vir betalingsbesonderhede. Die boek is onmiddelik beskikbaar en word per epos gestuur.
SING JY VAN BLOMME, "Lekker verjaar, ou maat"
Nee, nee, nooit nie van geld!
Lekker verjaar, ou maat, lekker verjaar.
Jy moet lekker verjaar,
Twee manne sit in die kroeg. Nommer 1: 'Ek haat dit om huis toe te gaan. Elke aand dieselfde smaaklose kos uit die vrieskas, ek moet self die skottelgoed was, met die hond gaan stap, en dan alleen bed toe gaan!' Nommer 2: 'Hoekom soek jy nie vir jou 'n oulike meisie, en TROU nie?' Nommer 1: 'Ek IS getroud!!' Mike en sy vrou besef hulle moet bykom in die nuwe Suid-Afrika en besluit om 'n swart babatjie aan te neem. Nie lank nie, toe laat weet die sosiale werkster dat daar 'n pasgebore babatjie beskikbaar is, en hulle hom maar kan kom haal. Hulle maak so, en op pad huis toe hou hulle met baba en al stil by die tegniese kollege, en skryf in vir 'n Zulukursus. 'Want,' sê Mike, 'dis net 'n jaar dan begin die mannetjie praat...' 'n Sielkundige gaan met vakansie en reël 'n student wat pas klaar gemaak het om sy groepterapie te behartig terwyl hy weg is want hy wil nie hê dat die groep 'n té lang onderbreking in hul sessies moet hê nie. Die student is bietjie bekommerd dat hy aan die diep kant ingegooi word, maar die praktisyn verseker hom dat dit 'n heel normale groep is en dat al wat hy basies hoef te doen, is om hulle maar net aan die praat te kry en dan gesels hulle normaalweg lekker. So gesê so gedaan. Op die datum en tyd van die volgende groepsessie is die pas-afgestudeerde toe ook aangenaam verras met die wyse waarop die groep moeite doen om hom te laat tuis voel. Nadat die preliminaries afgehandel is, vra hy wie in die groep eerste iets wil sê. 'Ek sal begin,' sê een van hulle. 'Goed, wat wil jy vandag met ons deel?' 'Ek is Nelson Mandela,' sê die man. Die plaasvervangersielkundige is ietwat uit die veld geslaan. Die praktisyn het dan gesê dat dit 'n normale groep is ... 'E-eh ... hoe lank voel jy nou al so?' 'So twee weke ... en ek vóél nie net so nie, ek ís Nelson Mandela!' 'Eh ... ja, goed ... eh ... vertel ons 'n bietjie meer?' 'Wel, ek moet nou aangaan waar ek opgehou het. Ek was lank in die tronk, maar het die ANC tot 'n demokratiese oorwinning gelei.... ' O ... en ... eh ... hoe het jy tot hierdie insigte gekom ... eh ... dat jy Mandela is, ensovoorts? 'Osama Bin Laden het dit vir my gesê.' Waarop een van die ander lede van die groep onderbreek en sê: 'Nee, ek het nie!' Laat jou wildste drome waar word, kry 'n kaartjie in die UK Lottery,
Iemand stuur vir my 'n Word dokument wat 'n klomp tertresepte bevat, geen aanduiding van wie die samesteller is nie, maar ek deel 'n paar van die resepte hier:
30 ml botter 30 ml koekmeel 10 ml gegeurde seesout 'n knippie rooipeper 5 ml droë mosterd 375 ml karringmelk 250 g ham, of weense worsies in dun repies 250 ml cheddar kaas, grof gerasper 30 ml fyn gekapte pietersielie 3 eiers, geklits pasteideeg Bak die pasteideeg 10 minute sonder vulsel by 220 C. Verhit die oond tot 180 C. Meng die botter, meel, sout, rooipeper en mosterd oor lae hitte. Roer die karringmelk by en meng glad. Roer en kook 2 minute, verwyder van die hitte. Laat effens afkoel. Roer die ander bestanddele by. Skep die vulsel in die vooraf gebakte pasteikors. Bak 45 minute tot mooi bruin en pofferig.
500g gerookte snoek 2 groot uie, in dun ringe gesny
45ml botter of margarien 125g Cheddarkaas gerasper
1 groot tamatie, in skywe gesny 375ml room of dun witsous
15ml gerasperde Parmesaan of Cheddarkaas 125ml vars broodkrummels
3 snye witbrood, korsies verwyder 375ml melk
1x300g boeliebief 1 ui, gekap
15ml olie 250ml gerasperde kaas
4 tamaties geskil, en in dik skywe gesny 1 ui, fyn gekap
25ml vars pietersielie, fyn gekap 6 hard gekookte eiers, afgedop, in skywe gesny
50ml droë broodkrummels 12.5ml botter of margarien
6 eiers, geklits 5ml sout
1ml varsgemaalde swartpeper 250ml room
100ml bier 1ml rooipeper (opsioneel)
250ml koekmeelblom 250ml gerasperde kaas
5ml bakpoeier 5ml mosterdpoeier
knypie rissiepoeier 120g harde botter/margarien, gerasper
2 eiers, geklits 250ml melk
2 spekrepe, gekap 2 tamaties, sap en pitte uitgedruk
Meng meel, helfte van kaas, bakpoeier, mosterdpoeier, mosterdpoeier en rissiepeper. Voeg gerasperde botter of margarien by. Meng eiers en melk en voeg by. Roer met ‘n mes. (Die beslag sal sag en klonterig wees) Skep in ‘n tertbord en bak vir 10 minute lank by 180C. Verlaag temperatuur tot 160C en bak nog 10 minute lank. Braai intussen die spek totdat die vet begin uitbraai, voeg tamatie by en roerbraai tot effens verlep. Smeer ‘n bietjie Marmite oor warm tertkors en skep tamatie, spek en res van kaas daarop. Plaas 5 minute lank terug in oond of onder die oondrooster om kaas te smelt. Sit warm voor.
Al Anna se resepte is in eBoek formaat en maak dus ideale geskenke en word sommer met epos gestuur. Vir meer besonderhede, klik hier Die resep hieronder kom uit Anna se eBoek - Pa se boek. Skaf dit gerus aan!
Ek is nie juis 'n ou vir afval nie maar daar is diegene wat hulle agtertande sal ruil daarvoor, hierdie is net vir julle!
250ml halfsoet wit wyn sap van ½ suurlemoen
sout en varsgemaalde swartpeper 1 skaapnek
6 groot uie (gekap) 12 klein aartappeltjies
25 ml matige sterk kerriepoeier 2ml rissiepoeier
250 g droëperskes 3 tamaties, ontvel en gekap
30ml tamatiepasta Spoel pense goed af onder lopende koue water. Sny pense in blokkies en plaas in driepootpot saam met water, wyn, suurlemoensap, sout, peper en skaapnek. Sit deksel op, plaas pot oor matig warm kole en laat kook tot inhoud sag is-ongeveer 3-4 uur. Wanneer pensblokkies sag is en vleis van nekwerwels afval, verwyder nekwerwels, en bene van skaapnek. Voeg uie, tamaties, en aartappels by inhoud en stowe vir nog 30 minute lank. Maak kerriepoeier, rissiepoeier, tamatiepasta en suiker met asyn aan en voeg saam met perskes by inhoud van pot. Sit deksel op en plaas weer op vuur vir 30 minute. Roer een keer goed om en dien op. st se pitkos
Hoe om vriende te maak Dis interessant (maar tog ook ontstellend) om in my praktyk te luister hoe mense dit soms moeilik vind om vriendskappe te vorm en nuwe verhoudinge te begin. En mense het dikwels ‘n groot probleem met hierdie aspek van hulle lewe. Hierdie tyd van die jaar aksentueer dikwels ‘n mens se alleenwees en eensaamheid – dis ‘n tyd van feesvieringe en jolyt. In jou hart voel jy egter ‘n verlatenheid, want jy het ook behoefte aan sosiale interaksie, behoefte erkenning en waardering, en by iemand wees wat vir jou omgee en liefhet. Ek bespreek kortliks enkele praktiese wenke vir die vestiging van nuwe verhoudinge: 1. Wees beskikbaar. Jy gaan nie mense ontmoet en nuwe vriende maak wanneer jy wegkruip en jou woonstel of huis nie. Jy moet opstaan en wegkom voor die televisie en dinge daar buite gaan doen.
3. Jy kan egter ook vriende maak op enige ander plek. Die vrou in die boekwinkel het ‘n mooi handsak en jy komplimenteer haar en sê: “Maar dis nou ‘n pragtige sak, waar het jy dit gekoop?” Sy glimlag en sê vir jou dankie – dit was die aanknopingspunt. Dan sê jy iets waarmee julle saamstem – julle staan voor ‘n sekere afdeling in die boekwinkel: “Ek sien jy hou ook van reis – ek dink dit verbreed ‘n mens ‘n visie baie deur ander plekke in die wêreld te besoek.” Natuurlik gaan sy saamstem en siedaar, jy het ‘n kontak tussen jou en ‘n ander mens gemaak. Dis ‘n tegniek wat goeie verkoopsmanne toepas om dadelik met ‘n vreemdeling kontak te maak en ‘n verhouding te skep. 4. Ontdek iets in iemand waarvan jy hou en bespreek dinge waaroor julle saamstem. So vorm jy ‘n nuwe vriendskap. Moenie dadelik in argumente en redenasies verval nie. Gaan oefen dit – begin gesels met ‘n vreemdeling – miskien ‘n tiener wat soos punk lyk met tatoes en ringe deur die neus, wange en tong. Vind iets waarvan jy hou in die tiener en vind ‘n gemeenskaplike iets waaroor julle saamstem en kyk wat gebeur. 5. Wanneer jy vriende wil wen, leer om te gee. Ons wil so graag ontvang, maar dis eers wanneer jy gee dat jy die grootste vriende sal maak. Gee van jou tyd, energie en positiwiteit aan mense, probeer vir hulle iets beteken, doen iets spesiaals vir hulle en dan sal hulle jou vriende word. Deur te gee gaan jy veel meer terug ontvang. 6. Moenie met ‘n negatiewe houding loop en kla oor alles nie. Mense vind makliker aanklank by iemand wat positief is, lekker lag en gesels en met ‘n optimistiese geaardheid die lewe aanpak. 7. Leer om te kommunikeer – veral as jy ‘n introvert is. Dis soveel makliker en veiliger om in jou dop te kruip, maar dis eers wanneer jy uit jou gemaksone klim dat jy regtig nuwe mense ontmoet en vriende maak. Leer ontspan wanneer jy tussen vreemdelinge / ander mense is en gebruik ‘n geleentheid soos ‘n funksie om ‘n geselsie met ‘n vreemdeling aan te knoop. Soos die gesegde lui (as ek dit nou reg onthou) ‘n vreemdeling is maar net ‘n vriend wat jy nog nie ontmoet het nie. Die vermoë om verhoudinge te vestig, om ‘n band tussen jou en ‘n ander persoon te vorm en te behou, is essensieël ook in jou beroep. Wanneer jy aandag aan hierdie vermoë gee - dit ontwikkel en verbeter – skep jy vir jouself geleentheid tot verdere groei as mens en open jy deure vir nuwe geleenthede. Ek wens jou ‘n heerlike feestyd toe, hoop jy het ‘n wonderlike tyd saam met familie en vriende en onthou gryp die geleentheid aan om ook nuwe vriende te maak. ‘n Sprankie wysheid vir die dag “Vriendskap en liefde beteken die vermeerdering van lewe, dit maak van jou meer as ‘n mens, dit verhef jou bo jouself.” - TJ van Bavel